iDavíð og hundurinn Samson eftir Álafossir sem þeir vinir hlupu saman . " Ég byrjaði að hlaupa eftir að hafa strengt áramótaheit árið 2009 . Markmiðið var að hlaupa 10 km í Reykjavíkurmaraþoni sem endaði með því að ég hljóp hálft maraþon og leið svo vel á eftir að ég gat ekki hætt , " segir Davíð Terrazas úr Laugaskokki , 32 ára grafískur hönnuður hjá Hvíta húsinu . Við spjölluðum við Davíð um hlaupin og Laugaskokk fyrir skömmu . Hvenær gekkstu í Laugaskokk , varstu búinn að hlaupa lengi áður ? Ég byrjaði næstum því um leið í hlaupahóp því ég var svo spenntur að fá ráð og finna aðferðir til að ná betri árangri . Ég hafði í raun enga reynslu af hlaupum og það var mjög hjálplegt að komast í hóp og fá fagleg ráð frá þjálfara . Hvernig hlaupari ertu , hvað hleypur þú oft og lengi í einu ? Ég vil helst bara hafa sem mest gaman af þessu og set mér sjaldan annað markmið en að klára . Ég tek hlaupin semsagt aldrei of alvarlega og stunda þau mér til skemmtunar . Ég hleyp yfirleitt þrisvar í viku allt árið til að halda mér í formi og til þess að láta mér líða vel . Svo tek ég mér stundum hlé inn á milli , jafnvel í heilan mánuð til þess að hvíla en stunda þá eitthvað allt annað á meðan , t.d. jóga . Venjuleg hlaupavika hjá mér samanstendur af þremur æfingum interval , tempo og svo langhlaupi um helgar . Hvað hefur það gefið þér að hlaupa í hlaupahóp ? Það er frábært að vera í hlaupahóp bæði félagslega og til þess að ná betri árangri . Þar er fullt af fólki með mikla reynslu sem er ávallt til í að deila fróðlegum upplýsingum og veita góð ráð varðandi hlaup . Ég er ekki viss um að ég væri ennþá að hlaupa ef ég væri ekki í hlaupahóp . Lengri vegalengdir geta verið svolítið einmannalegar , þess vegna er frábært að hafa félaga með sér . Það er ekki síður gagnlegt þegar við erum í þrekæfingum . Á fólk sem er að hlaupa eða langar að byrja að ganga í hlaupahóp ? Af hverju ? Það er auðvitað persónubundið hvernig fólk vill hafa þetta . Mín reynsla er sú að það að ganga í hlaupahóp er frábær leið til þess að viðhalda áhuganum . Það er sérstaklega þægilegt í stórum hlaupahópum eins og Laugaskokki því þar breytir litlu hversu langt þú ert komin . Hópurinn hentar vel byrjendum sem og þeim sem eru lengra komnir og fólk mun vafalaust geta verið samferða einhverjum sem er á svipuðum stað er varðar þol og hraða . Hvað gera hlaup fyrir þig persónulega ? Þau eru streitulosandi ! Það er frábært að fá góðan klukkutíma fyrir sjálfan sig þar sem maður er 100% á staðnum og fær að skilja verkefnin eftir uppi í vinnu . Hlaupin veita mér jafnframt mikla gleði og hamingju . Það er frábær tilfinning að koma sjálfum sér reglulega á óvart . Að sigrast á sjálfum sér er besta sæluvíma sem til er ! Af hverju hlaup frekar en ræktin eða önnur hreyfing ? Það er svo frábært að vera úti ! Allt árið ! Fyrir þá sem vinna innanhús allan daginn er frábært að fá útrás úti . Það er líka ótrúlegt hvernig viðhorfið breytist gagnvart íslensku veðri . Viltu deila með lesendum því sem hefur staðið upp úr persónulega í hlaupunum á þessu ári ? Það að hafa hlaupið Laugaveginn í sumar stendur klárlega upp úr hjá mér . Ég hafði aldrei hlaupið lengra en hálfmaraþon en hef alltaf langað að prófa lengra hlaup . Ég setti mér það sem markmið í ár og þjálfaði stíft fram að hlaupi . Ég hljóp sex sinnum í viku , um 100 km þegar nær dró , þannig að þetta var meiriháttar áskorun . Það er frábært að taka utanvegaæfingar í íslenskri náttúru . Ég fann fullt af nýjum fallegum stöðum sem ég vissi ekki að væru til , sem var algjör bónus . Utanvegahlaup er eitthvað sem ég mun klárlega stunda hér eftir . Ég hugsa að ég hafi aldrei komið sjálfum mér jafnmikið á óvart eins ég gerði þegar á kom í mark eftir Laugaveginn . Hver eru markmiðin til skemmri og lengri tíma ? Markmiðið er klárlega að halda áfram , jafnvel að bæta tímann minn og kannski hlaupa heilt maraþon í náinni framtíð . Eitthvað að lokum ? Ég hvet alla sem hafa áhuga að hlaupa að skella sér út og prófa ! Sama í hvernig formi viðkomandi er . Aðalatriðið er að hafa gaman af og það er um að gera að nýta sér þann mikla stuðning og félagsskap sem að hlaupahóparnir hafa upp á að bjóða . Það eru fullt af skemmtilegum hlaupum og hlaupaleiðum í boði og maður er alltaf að uppgötva eitthvað nýtt .